RÅDGIVENDE UDTALELSE FRA EFTA-DOMSTOLEN af 25. september 1996 i sag E-2/95 (Gulating lagmannsretts (landsretten i Gulating) anmodning om rådgivende udtalelse): Eilert Eidesund mod Stavanger Catering A/S (1) (Rådets direktiv nr. 77/187/EØF - overførsel af del af virksomhed - overførsel af ret til pensionsydelser) (97/C 37/07)

(I overensstemmelse med artikel 27, stk. 5, i procesreglementet har denne udtalelse retsgyldighed på engelsk og norsk)

I sagen E-2/95: anmodning fra Gulating lagmannsrett (landsretten i Gulating) i Norge til Domstolen i henhold til artikel 34, i aftalen mellem EFTA-staterne om oprettelse af en tilsynsmyndighed og en domstol om at afgive rådgivende udtalelse i den ved den norske domstol verserende sag mellem Eilert Eidesund og Stavanger Catering A/S om fortolkningen af Rådets direktiv 77/187/EØF af 14. februar 1977 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder, bedrifter eller dele af bedrifter - afgav Domstolen, sammensat af præsident Bjørn Haug, dommerne Thór Vilhjálmsson (forberedelsesdommer) og Carl Baudenbacher samt justitssekretær Per Christiansen, den 25. september en rådgivende udtalelse, hvis konklusion lød som følger:

1. Artikel 1, stk. 1, i retsakten, der henvises til under punkt 23 i bilag XVIII til EØS-aftalen (Rådets direktiv 77/187/EØF af 14. februar 1977 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder, bedrifter eller dele af bedrifter) skal forstås således, at i tilfælde, hvor catering-tjenesteydelser for en virksomhed ved kontrakt er overdraget et firma, finder direktivet stadig anvendelse, hvis denne kontrakt ophæves, og der indgås en ny kontrakt vedrørende de samme tjenesteydelser med et andet firma. For at der kan være tale om »overførsel af en virksomhed, bedrift eller del af en bedrift« i direktivets forstand, skal der foreligge overførsel af en økonomisk enhed med egen identitet, og denne identitet skal bevares ved overførslen. For at kunne bedømme om disse betingelser er opfyldt i en sag som den foreliggende, er det nødvendigt at være i besiddelse af alle oplysninger om den pågældende overførsel, herunder hvilken form for virksomhed eller bedrift det drejer sig om, om der er tale om overførsel af materielle eller immaterielle aktiver, aktivernes værdi og art, om størstedelen af de ansatte eller ansatte med særlige kvalifikationer eller særlig erfaring overtages, om overførslen omfatter kunder, i hvilket omfang der er overensstemmelse mellem de aktiviteter, der udføres før og efter overførslen samt den periode, hvor virksomhedens aktiviteter eventuelt var suspenderet.

2. Der skal i den overordnede vurdering, der er omtalt ovenfor, tages hensyn til, om det nye cateringselskab overtager ansatte og varelager.

3. At en overførsel henhører under direktiverne om offentlige indkøb, forhindrer ikke automatisk, at direktiv 77/187/EØF finder anvendelse i en sag som den foreliggende.

4. I henhold til artikel 3, stk. 3, i direktiv 77/187/EØF overføres arbejdsgiverens forpligtelse til at betale præmier til supplerende forsikringsordninger for ansatte ikke.

(1) EFT nr. C 149 af 23. 5. 1996, s. 11.